Vurige Faf lewer foutlose vertoningFaf du Plessis het 73 lopies vir die Royal Challengers Bangalore aangeteken. Foto: Twitter. Faf du Plessis het ŉ speler van die wedstryd-vertoning in sy eerste kragmeting van die nuwe Indiese Premierliga-seisoen gelewer. Die voormalige Protea-kaptein, wat ook die Royal Challengers Bangalore (RCB) op die veld lei, se kolf het ongetwyfeld die praatwerk teen die Mumbai Indians gedoen. Danksy 11 grenshoue het hy 73 lopies binne ŉ japtrap gemoker om saam met Virat Kholi die wind uit Mumbai se seile te haal. Die twee kolwers het 148 lopies binne 15 boulbeurte om die eerste paaltjie aangeteken en hulle het korte mette met die wenteiken van 172 lopies gemaak. “Dit was die eerste keer dat ek as ŉ RCB-speler op die M. Chinnaswamy-stadion kon speel en dit was ŉ ongelooflike ervaring. Dit is ŉ groot prestasie om die toernooi met so ŉ vertoning af te skop,” het Du Plessis gesê. Die 38-jarige Suid-Afrikaner het ook met sy veldplasings en eie veldwerkvertoning beïndruk en hy kan ongetwyfeld nog by veel jonger spelers kers vashou. “Ek probeer om my ou dyspiere goed op te warm sodat ek maklik in die veld kan rondbeweeg,” het hy geskerts. Not a single misstep! The toss, leading the team on the field and with the bat! ???? Faf was outstanding in his first outing in RCB colours at the Chinnaswamy! ????#PlayBold #ನಮ್ಮRCB #IPL2023 #RCBvMI @faf1307 pic.twitter.com/ee33YXVK4O — Royal Challengers Bangalore (@RCBTweets) April 3, 2023 Selfs al was sy laaste internasionale T20-wedstryd drie jaar terug teen Engeland, is hy beslis nog goed genoeg om die Protea-span te haal. Rob Walter, Suid-Afrika se nuwe witbalkrieketafrigter, het juis vantevore aangedui dat Du Plessis se deur vir ŉ moontlike T20-terugkeer nog nie heeltemal toe is nie. Die immergroen speler het ook amok tydens die pasvoltooide SA20-toernooi gemaak toe hy 113 onoorwonne lopies van slegs 58 aflewerings teen Durban’s Super Giants gemoker het. Du Plessis het in sy 330 T20-wedstryde amper 9 000 lopies teen ŉ gemiddeld van 31,33 en ŉ treftempo van meer as 130 geslaan. Hy het vantevore aangedui dat hy nog vir ŉ paar seisoene sal wil speel. “My eerste doelwit is om te speel tot ek 40 jaar oud is. Daarna wil ek ŉ bietjie ontspan, my skoene uitskop en dinge saam met my gesin doen. Maar ek kan nie sommer net my krieketbrein afskakel nie; dalk wag daar nog kommentator- of afrigterswerk vir my in die toekoms,” het hy destyds gesê. Mumbai Indians 171/7 in 20 boulbeurte: Tilak Varma 84, Nehal Wadhera 21 en Karn Sharma 2/23. Royal Challengers Bangalore 172/2 in 16,2 boulbeurte: Virat Kohli 82*, Faf du Plessis 73 en Arshad Khan 1/28. Uitslag: RCB wen met agt paaltjies.